Skoolhoof by skool doodgeskiet(Argieffoto: Unsplash) Die skoolhoof van ŉ laerskool in Finetown, noord van Ennerdale, Gauteng, is Vrydagoggend op die skoolterrein doodgeskiet. Die provinsiale departement van onderwys het die oorledene as die skoolhoof van Buyani Primary School geïdentifiseer en gesê amptenare sal die skool vanoggend besoek om meer te wete te kom. Die LUR vir onderwys in Gauteng, Panyaza Lesufi, het intussen sy skok oor die voorval uitgespreek. “Ons is uiters geskok en woedend oor die nuus van die skietery vanoggend in Finetown. Ons veroordeel die skietdood van die skoolhoof van Buyani Primary, maak nie saak wat die motief agter die hartelose daad is nie, en betuig ons medelye met sy familie, vriende en kollegas. “Ons doen ŉ beroep op ons wetstoepassers om alles in hul vermoë te doen om te verseker dat die oortreders van dié sinnelose misdaad aan die pen sal ry,” het Lesufi gesê. Die LUR sal self vanoggend die skool besoek. Die departement se sielkundig-maatskaplike eenheid sal ook die skool besoek om die nodige hulp en ondersteuning aan leerders en onderwysers te bied.